

|  |
| --- |
| **A. Cselekedni kell** |
| **Mi a probléma, és miért az?** |
| A hatástanulmány az audiovizuális médiaszolgáltatásokról szóló irányelvnek (AVMS-irányelv) a célravezető és hatásos szabályozás program (REFIT) keretében zajló utólagos értékelésével párhuzamosan készült el.  Összegezve megállapítható, hogy az AVMS-irányelv céljai továbbra is érvényesek.  A REFIT-értékelés a problémák három főbb csoportját azonosította:   * A videómegosztó platformokon videókat megtekintő kiskorúak és fogyasztók védelme nem kielégítő. * A hagyományos műsorszolgáltatás és a lekérhető szolgáltatások nem egyenlő eséllyel versenyeznek, az AVMS-irányelv egyes szabályainak pontatlanságai pedig gyengítik a belső piacot. * A kereskedelmi közleményekre vonatkozó szabályok immár nem célravezetőek.   A REFIT-értékelés megállapította, hogy egyszerűsítésre van lehetőség, konkrétan a származási ország elvének alkalmazását támogató eljárásokat és a kereskedelmi közlemények egyes szabályait illetően. |
| **Mit kellene elérni?** |
| Általános célok:   1. A kiskorúak és a fogyasztók védelmének javítása 2. Egyenlő versenyfeltételek biztosítása, a belső piac egységének megőrzése és a jogbiztonság fokozása 3. A jogszabályi keretek egyszerűsítése |
| **Milyen hozzáadott értéket képvisel az uniós szintű fellépés?** |
| Az AVMS-irányelv az egységes európai audiovizuális piacot megalapozó keretszabályozás. A lekérhető szolgáltatások és a videómegosztó platformok kialakulása, valamint a televíziózási szokások és a kapcsolódó kockázatok ezzel párhuzamos átalakulása olyan jelenség, amely minden tagállamot érint.  Az AVMS-irányelv soron következő felülvizsgálata a harmonizációs megközelítés és a tagállamok számára a nemzeti sajátosságok figyelembevételét lehetővé tevő együttműködési mechanizmusok fenntartásával várhatóan kielégíti majd mind a szubszidiaritás, mind az arányosság követelményét. |
| **B. Megoldások** |
| **Milyen lehetőségek kínálkoznak a célok elérésére? Van-e előnyben részesített lehetőség? Ha nincs, ennek mi az oka?** |
| A lehetőségeket az elsődlegesen kezelni kívánt konkrét problémák szerint csoportosítjuk. Az előnyben részesített lehetőséget minden fejezetben kiemeljük.   1. **Lehetőségek annak a problémának a kezelésére, hogy a videómegosztó platformokon nem kielégítő a kiskorúak és a fogyasztók védelme**   Az A. lehetőség az önszabályozást ösztönzi annak érdekében, hogy a kiskorúak és a fogyasztók a videómegosztó platformokon nagyobb védelemben részesüljenek  A B. lehetőség társszabályozás révén megvalósítandó gondossági kötelmet ír elő a videómegosztó platformok számára a kiskorúak védelmére és a gyűlöletbeszédtől való megóvásukra.   1. **Az egyenlő versenyfeltételek biztosítására és a belső piac gyengeségének kezelésére alkalmas lehetőségek**   **a) Az európai alkotások népszerűsítése**  Az A. lehetőség nagyobb rugalmasságot biztosít mind a televíziós műsorszolgáltatás, mind a lekérhető szolgáltatások számára a tekintetben, hogyan teljesítik az európai alkotások promóciójára nézve előírt kötelezettségeiket.  A B. lehetőség a televíziós műsorszolgáltatás helyzetén nem változtat, és a lekérhető szolgáltatások nyújtóira vonatkozóan szigorúbb szabályokat állít fel.  **b) A kiskorúak védelme a lekérhető szolgáltatásokban**  Az A. lehetőség a lekérhető audiovizuális médiaszolgáltatások terén nagyobb fokú védelemben részesíti a kiskorúakat, egyszerűsíti a káros tartalom fogalmi meghatározását, és a tartalomjelöléseket illetően uniós társszabályozásra ösztönöz.  **c) A származási ország elve**  Az A. lehetőség a joghatóságra vonatkozó szabályokat és az együttműködés eljárásait egyszerűsíti és javítja  **d) A szabályozók függetlensége**  Az A. lehetőség előírja, hogy a tagállamokban legyen független szabályozó hatóság, és néhány kötelezettséget állapít meg e hatóságok függetlenségének és eredményességének érdekében. Az ERGA koordinációs és tanácsadói szerepe erősödik és beépül az AVMS-irányelvbe.   1. **Lehetőség a kereskedelmi közleményekre vonatkozó, a célnak már nem megfelelő szabályok problémájának kezelésére**   Az A. lehetőség rugalmasabbá tesz egyes, az audiovizuális kereskedelmi közleményekre vonatkozó szabályokat. |
| **Kik a különböző érdekeltek? Ki melyik lehetőséget támogatja?** |
| Az AVMS-irányelv esetleges változásai az érdekeltek közül leginkább a nemzeti hatóságokat, a közszolgálati és kereskedelmi műsorszolgáltatókat, a lekérhető szolgáltatásokat (késleltetett televíziónézést lehetővé tevő szolgáltatásokat, lekérhető videószolgáltatásokat, híreket/portálokat), a videómegosztó platformokat (amelyek jelenleg nem tartoznak az AVMS-irányelv hatálya alá), az önszabályozó szervezeteket, a fogyasztókat, köztük a kiskorúakat, a reklámozókat és a reklámügynökségeket (különös tekintettel a kereskedelmi közleményekre) valamint a független tartalom-előállítókat és -forgalmazókat (különösen az európai alkotások ösztönzésével kapcsolatosan).  A jövőbeli szakpolitikai lehetőségek szempontjából az érdekeltek összes kategóriáját tekintve az általában észlelt főbb elemek az alábbiak:   * Noha az érdekelteknek nem volt sem közös, sem egyértelmű álláspontja a jövőbeli irányokról, sem a nemzeti szabályozók függetlenségét illetően, az érdekelt felek álláspontja közeledett egymáshoz az irányelv alkalmazási körére vonatkozó szabályok lehetséges változtatásainak szükségességét illetően; * Minden érdekelt támogatja, hogy a származási ország elvét változatlanul fenn kell tartani; továbbítási kötelezettség/kereshetőség; hozzáférhetőség a fogyatékossággal élő személyek számára, a jelentős társadalmi eseményekre, a rövid hírbeszámolókra és a válaszadás jogára vonatkozó szabályok. * Az érdekeltek között nincs egyetértés a kereskedelmi közlemények, a kiskorúak védelme és az európai alkotások ösztönzése tárgyában. |
| **C. Az előnyben részesített lehetőség hatásai** |
| **Melyek az előnyben részesített lehetőség előnyei (ha nincs ilyen, akkor a főbb lehetőségekéi)?** |
| Az előnyben részesített lehetőség a B. szakaszban kiemeléssel jelölt lehetőségek kombinációja. A főbb előnyök a következők:   * A kiskorúak jobb védelemben részesülnek például annak kötelező előírása folytán, hogy őket a videómegosztó platformokon védeni kell a számukra káros tartalmaktól és a gyűlöletbeszédtől. * Annak biztosítása, hogy a különféle üzleti modelleknek megfelelően a médiaszolgáltatások hozzájáruljanak a kulturális sokszínűséghez. * A televíziós műsorszolgáltatás és a lekérhető szolgáltatások igazságos kezelésének hiányosságai megszűnnek, például a kiskorúak védelme, az európai alkotások ösztönzése és a kereskedelmi közlemények területén is. * A tagországok továbbra is bizonyos fokú rugalmasságot élveznek az AVMS-irányelv végrehajtásának módját illetően, érvényre jutnak a szubszidiaritás szempontjai és a nemzeti sajátosságok. * Javul az irányelv végrehajtása. |
| **Mekkora költségekkel jár az előnyben részesített lehetőség (ha nincs ilyen, akkor a főbb lehetőségek)?** |
| Az előnyben részesített lehetőség jelentősebb költségei a lekérhető szolgáltatásokat és a videómegosztó platformokat terhelnék. Főként a fogyasztóvédelem javítására irányuló rendelkezések végrehajtásával kapcsolatosan merülnének fel ezek a költségek. Azokat ugyanakkor enyhítené is az a tény, hogy egyes tagállamokban már eleve szigorúbb szabályok vannak hatályban, a nagy videómegosztó platformok pedig a társasági szabályzataik alapján önként tettek lépéseket a fogyasztók védelme érdekében. |
| **Jelentős lesz-e a nemzeti költségvetésekre és a közigazgatásra gyakorolt hatás?** |
| A nemzeti költségvetéseket és eljárásokat érő főbb hatásokat a kiskorúaknak a videómegosztó platformokon nyújtott védelemre vonatkozó társszabályozás végrehajtása, a nemzeti szabályozó hatóságok jogilag kötelező függetlenségének és a szabályozó hatóságok által minimálisan ellátandó funkcióknak a bevezetése váltaná ki. Az utóbbi esetében a hatások mértéke attól függ majd, hogy a nemzeti szabályozó hatóságok jelenleg milyen mértékben felelnek meg ezeknek a funkcióknak. |
| **Lesznek-e egyéb jelentős hatások?** |
| **Nem** |
| **Arányosság?** |
| Az irányelv minimális harmonizációs funkciója révén gondoskodik az EU intézkedés arányosságáról. |
| **D. Nyomon követés** |
| **Mikor kerül sor a szakpolitika felülvizsgálatára?** |
| A folyamatos nyomon követés érdekében a tagállamok jelentést nyújtanak be a Bizottság számára, a Bizottság pedig az Európai Parlament, a Tanács és a Gazdasági és Szociális Bizottság számára. |